

**CYFARFOD PWYLLGOR GWEITHREDOL Y GANGEN**

**Dyddiad y cyfarfod:** Dydd Llun 23 Mawrth 2015

**COFNODION**

**Yn bresennol:**

Joyce Watson AC, Cadeirydd

Simon Thomas AC

Al Davies, Ysgrifennydd Dros Dro y Gangen

1. **YMDDIHEURIADAU AM ABSENOLDEB**

Derbyniwyd ymddiheuriadau gan   
 Mohammad Asghar AC a William Powell AC

1. **COFNODION Y CYFARFOD DIWETHAF**  – Papur CPA 01-15M

Cytunodd y rhai a oedd yn bresennol â chofnodion y cyfarfod blaenorol.

1. **MATERION YN CODI O'R COFNODION**

Nid oedd unrhyw faterion yn codi

1. **ADOLYGIAD O WEITHGAREDDAU DIWEDDAR**

**Adborth o Gyfarfodydd, Ymweliadau, Digwyddiadau a Chynadleddau diweddar.**

* *Ymweliad gan Senedd Fiji*

*2-3 Chwefror 2015*

Cadarnhaodd y Cadeirydd fod ymweliad deuddydd llwyddiannus â'r Cynulliad wedi'i gynnal. Cafwyd diolch gan y ddirprwyaeth seneddol o Fiji am y cinio a gynhaliwyd gan Gangen Cymdeithas Seneddol y Gymanwlad ac i'r Aelodau a gymerodd ran yn rhaglen yr ymweliad.

* *Cynhadledd Seneddwragedd y Gymanwlad BIMR, Gibraltar   
  4-6 Chwefror 2015*

Rhoddodd y Cadeirydd adroddiad llafar byr ar gynhadledd ranbarthol Seneddwragedd y Gymanwlad (CWP) y bu ynddi yn Gibraltar yn ddiweddar, yng nghwmni Aelodau'r Gangen Ann Jones AC a Jenny Rathbone AC. Dywedodd fod y gynhadledd o safon uchel iawn, gyda siaradwyr rhagorol. Roedd y rhaglen wedi tynnu sylw at nifer o faterion pwysig yng nghyd-destun thema'r gynhadledd sef *Rhoi Diwedd ar Drais yn erbyn Menywod* . Roedd hefyd wedi rhoi safbwyntiau diddorol o'r heriau o fynd i'r afael â hyn o fewn gwledydd a thiriogaethau bychain

Nododd y Cadeirydd hefyd ddiolch y Gangen i Gangen Gibraltar o Gymdeithas Seneddol y Gymanwlad a'i staff am y croeso cynnes a phroffesiynol iawn a gafwyd.   
  
Byddai adroddiad swyddogol yn cael ei ddrafftio cyn bo hir a'i gyflwyno i'r Gangen.

* *Diwrnod y Gymanwlad 2015   
    
  a) San Steffan - dydd Llun 9 Mawrth*

Cynrychiolwyd y Gangen yn rhaglen swyddogol Diwrnod y Gymanwlad yn San Steffan gan **Esther Jones** a **James Jones** o Ysgol Dyffryn Aman. Cafwyd adborth cadarnhaol iawn am eu profiad gan Esther a James. Diolchodd y ddau a'r ysgol i'r Gangen am y cyfle. Roedd adroddiad swyddogol yn cael ei gwblhau a byddai'n cael ei gyflwyno mewn pryd ar gyfer y cyfarfod nesaf y Gangen.

1. *Derbyniad yn y Senedd - Dydd Mawrth 10 Mawrth*

Cadarnhaodd y Cadeirydd fod Derbyniad Rhyngwladol / Diwrnod y Gymanwlad wedi'i gynnal yn y Senedd gan Lywydd y Gangen mewn partneriaeth â Chyngor Prydeinig Cymru. Roedd y derbyniad yn cynnwys cyfraniadau gan James ac Esther o Ysgol Dyffryn Aman, a roddodd anerchiad rhagorol am eu profiad yn San Steffan y diwrnod cynt.

Yn anffodus, roedd nifer y rhai a oedd yn bresennol yn y digwyddiad yn siomedig gan fod y Cyfarfod Llawn yn rhedeg yn hwyr iawn. Roedd hyn wedi atal Aelodau rhag bod yn bresennol.   
  
Trafododd yr Aelodau a oedd yn bresennol hyn. Cytunwyd i gynnal derbyniadau Diwrnod y Gymanwlad y Gangen yn ystod amser cinio yn y dyfodol, lle mae hynny'n bosibl, gan fod risg bob amser wrth gynnal derbyniadau gyda'r nos ar ddiwrnodau'r Cyfarfod Llawn

**5. BLAENGYNLLUNIO**

**Cyfarfodydd, Ymweliadau, Digwyddiadau a Chynadleddau arfaethedig**

* *45ain Cynhadledd Ranbarthol BIMR   
  Cyprus, 24-27 Mai 2015*

Dywedodd y Cadeirydd ei bod, o ystyried y sefyllfa anarferol lle'r oedd Aelodau eraill y Pwyllgor Gwaith naill ai wedi gwneud cais i fynychu'r gynhadledd BIMR neu'n absennol, wedi gofyn am gyngor gan y Llywyddion yn rhinwedd eu swydd fel Llywyddion Canghennau, ar rinweddau'r achosion busnes a gyflwynwyd. Ar ôl ystyried hyn, penderfynwyd mai'r canlynol fyddai'n cynrychioli'r Gangen yn y Gynhadledd Ranbarthol arfaethedig yng Nghyprus:

1. **David Melding AC** – Is-lywydd y Gangen
2. **Joyce Watson AC**  - Cadeirydd y Gangen / Cynrychiolydd Pwyllgor Llywio Seneddwragedd y Gymanwlad
3. **Simon Thomas AC**  - Cynrychiolydd
4. **Ann Jones AC**  - Cynrychiolydd

Gyda

Jeff Cuthbert AC - 1 af  wrth Gefn

William Powell AC - 2 il wrth Gefn

Penderfynodd yr Aelodau a oedd yn bresennol na fyddai'r Gangen yn gofyn am unrhyw leoedd ychwanegol y tro hwn.

Nododd y Cadeirydd raglen y gynhadledd a ddiweddarwyd, ac sydd wedi ei chyhoeddi a'i hanfon at yr Aelodau er gwybodaeth. Mae'r rhaglen yn nodi y byddai themâu'r Cyfarfod Llawn yn canolbwyntio ar **Seneddau a Diweithdra** (Ieuenctid) a **Seneddau ac Atebolrwydd**

* *12fed Seminar Seneddol Cymdeithas Seneddol y Gymanwlad, Canada*

*Ottawa   
 24-30 Mai 2015*

Mae'r Gangen wedi bod yn llwyddiannus ac wedi ennill lle i un fynychu Seminar Seneddol Canada sydd i'w chynnal yn Ottawa ym mis Mai. Bydd hysbysiad yn gwahodd ceisiadau yn cael ei anfon at Aelodau'r Gangen yn ddiweddarach yr wythnos honno.

* *61 ain  Cynhadledd Seneddol y Gymanwlad   
   Islamabad, Pacistan   
   30 Medi - 8 Hydref 2015*

Cafwyd cadarnhad o ddyddiadau swyddogol Cynhadledd Seneddol y Gymanwlad eleni sydd i'w chynnal yn Islamabad, Pacistan.

Awgrymodd y Cadeirydd y byddai'r Gangen yn aros tan ar ôl y gynhadledd ranbarthol eleni cyn gwneud ei phenderfyniad terfynol ynghylch a fyddem yn cymryd rhan yng Nghynhadledd Seneddol y Gymanwlad eleni ym Mhacistan.

* 1. **DYDDIADAU CYFARFODYDD YN Y DYFODOL:**

I’w cadarnhau

* 1. **EITEMAU NEWYDD / UNRHYW FATER ARALL**

Dim

DIWEDD

Mawrth 2015